Een dood toe tuig langs oord neerstortNarda Vermaak Foto ter illustrasie. Argieffoto: avcom.co.za Die vlieënier van ŉ ligte vliegtuig is dood nadat die tuig net voor 12:00 Donderdag naby die Swadini-ontspanningsoord by Hoedspruit neergestort het. Na wat verneem word, het die Cessna C182 in ŉ digbebosde gebied langs die oord neergestort. Volgens bronne in die lugvaartbedryf, wat nie genoem wil word nie, het personeel van die oord vergeefs probeer om toegang tot die wrak te kry. Die Swadini-ontspanningsoord is langs die Blyderivierspoort in Mpumalanga geleë. Die hulp van die Suid–Afrikaanse Lugmag (SALM) is glo ingeroep om met behulp van ŉ Oryx-helikopter en mediese personeel toegang tot die wrak te probeer kry. Volgens Deon Broekman van Rapid Response-brandweer in Lydenburg is hulle gevra om moontlik by te staan om die vliegtuig met meganiese reddingskake oop te sny indien nodig. “Baie min inligting oor die voorval is nog bekend. Die SALM het nou van Hoedspruit vertrek om die voorval te ondersoek.” Maroela Media het vertroulik verneem dat slegs die vlieënier aan boord van die vliegtuig was toe die voorval plaasgevind het. Dit is nog nie bekend waarvandaan die vliegtuig opgestyg het of waarheen dit op pad was nie. Die naam van die oorledene is nog nie bekend nie. Nie die oord óf die SALM kon onmiddellik vir kommentaar bereik word nie. Maroela Media sal verdere inligting publiseer soos dit bekend gemaak word.